R. Zajac, minister zdravotníctva SR: (2004-09-21):
Pani poslankyni Tóthovej ako právničke chcem povedať, že, samozrejme, akciové spoločnosti nie sú podľa Občianskeho zákonníka, ale podľa Obchodného zákonníka. Spomenuli ste občiansky, ale to je len formálna chyba. Asi viete, že v Obchodnom zákonníku je aj § 56. Hovorí o tom, že nemusím zakladať akciovú spoločnosť za účelom dosiahnutia zisku. Je vám známy taký paragraf? Je tu ASPI, rád vám ho prečítam ešte raz. Pán poslanec Soboňa povedal, že ak bude poisťovňa zle hospodáriť, musí ísť do zániku. V prvom rade tie dve, Spoločná a Všeobecná, ich vlastníkom bude štát a teda sa štát musí starať o ich likviditu a o ich solventnosť. Lebo inak zbankrotujú štátu. A štát potom bude musieť zodpovedať sa svojim občanom a štát je reprezentovaný aj nejakou vládnou garnitúrou, ako mohol pripustiť takúto vec. Pravdou je však, že úrad bude kontrolovať veľmi tvrdým spôsobom solventnosť. Len netreba si pliesť pojmy solventnosť a zisk. Sú to dva úplne rôzne pojmy. Ja som hlboko presvedčený, že málo sme tu hovorili o našich občanoch z tej vecnej roviny. Málo sme hovorili o tých, ktorým nevieme dať onkologickú starostlivosť, a je ich dosť. Málo sme hovorili o tých, ktorým nevieme dať akútnu starostlivosť. Málo sme hovorili o tých, ktorí majú akútny infarkt myokardu a nevieme k nim poslať sanitku aspoň do tých 15 - 20 minút, hoci moderná medicína dnes už vie zabezpečiť vyliečenie akútneho infarktu. Ak do 120 minút dostanem pacienta na stôl, môžem invazívnym spôsobom sa dostať do srdcových ciev, rozšíriť ich a dať tam nejaký stend alebo balón. O tom sme tu nepočuli ani slovo. Hovoríme o tom, že toto sú priority, ktoré musíme dosiahnuť. Hovorili ste tu o čakacích listinách. Len dve krajiny na svete nemajú legálne čakacie listiny - Spojené štáty a Nemecko. My máme čakacie listiny, u nás sa čaká roky rokúce na šošovky, roky rokúce na kĺby. Len sa nečaká legálne. Ak je bohatý pacient, ak je solventný, ak je schopný korumpovať, dostane kĺb rýchlo. Ak nie je schopný, stane sa, že sa ho naozaj v živote nedočká. Čo je zlé na transparentných legálnych čakacích listinách, ktoré nerozlišujú sociálny status pacienta. Rozlišuje jeho potrebu. Koxatróza 3. stupňa, či Róm, či prezident, musí dostať v rovnakom čase, keď poisťovňa naňho našetrí prostriedky. Treba vedieť, že čakacie listiny sa zriaďujú z dôvodov, keď nie je dosť finančných zdrojov a do čakacích listín sa môžu zaraďovať len tie výkony, ktoré sú elektívne, odložiteľné alebo voliteľné, keď to mám takto nazvať. Asi nikto nebude robiť čakacie listiny na akútny infarkt myokardu. Dôležitým prvkom zmeny právnej podstaty nie vlastníctva je transparentnosť. Ak tu všetci horujete za verejnoprávne zdravotné poistenie, tak treba vedieť, že zo zákona za verejnoprávne poistenie ručí štát a jeho dlhy spláca štát. Aj tam kde zriaďovatelia sú vyslovene súkromné firmy, alebo ako ráčite hovoriť, finančné skupiny. Ak vytvorí finančná skupina dlh, vytuneluje vlastnú poisťovňu, ako sa stalo napríklad aj v prípade Perspektívy, ale aj v prípade Istoty a iných, štát nakoniec tie dlhy musí zaplatiť. A niekomu musí zobrať, aby takéto dlhy zaplatil. To sa pri normálnom systéme, inom právnom postavení nemôže stať. Hovoríte, že štát má vykonávať dohľad. Štát má zriadiť poisťovne, štát má vykonávať dohľad? Bude kontrolovať sám seba? Úrad pre finančný trh, ktorý vynikajúcim spôsobom funguje v regulácii komerčného poistenia, je takisto financovaný povinným odvodom komerčných poisťovní, takisto má tvrdé kritériá - solventnosť, likvidita, spôsoby a dohľad. Sú s tým najlepšie skúsenosti u nás, ale aj v Európe. Máme to odmietnuť v zdravotnom poistení len preto, že budeme strašiť občana, že bude umierať, keď tu budú akciové spoločnosti? Alebo máme povedať, že zlepšíme efektivitu hospodárenia, že keď sme my predpísali poisťovniam štvorpercentný správny fond, a spokojne minuli deväť? Minulý rok sme mali štrajk lekárnikov. Ak si dobre pamätáte, išlo o to, že Všeobecná nebola schopná zaplatiť lekárnikom faktúry. A nebolo to správne, pretože oni dodali správny tovar v správny čas a správnym zákazníkom. Už menej sa povedalo, že dlhuje aj na prevodzovacom účte v rámci solidárnych prerozdeľovacích mechanizmov Spoločná 2,4 miliardy, ktorá ich dávala do zdravotnej starostlivosti svojich klientov a ochudobnila o tieto peniaze klientov Všeobecnej poisťovne! To je solidárny systém? To je rovnosť šancí? Urobili to verejnoprávne poisťovne. A mali sme plné ruky práce, aby sme tento dlh odstránili, aby Všeobecná mohla tento dlh likvidovať spôsobom, že zaplatila svojimi nedobytnými pohľadávkami tej démonmi opradenej akciovej spoločnosti Veriteľ. Dnes tento dlh je likvidovaný a dokončuje sa dlh medzi Apollom, Sidériou a Dôverou a Spoločnou na prerozdeľovacom účte vo výške ešte 300 miliónov. 2,5 miliardy zaplatil veriteľ efektívneho „kešu“, aby mohol zobrať od Všeobecnej nedobytné pohľadávky z rokov 95, 8, 9 podnikov v konkurze a vyrovnal tento dlh. To je nebezpečenstvo verejnoprávnosti, že my neskoro tam môžeme zasiahnuť. Akým spôsobom nám hospodária verejnoprávne, iné inštitúcie. Pritom ten úrad a niekto tu spomenul, bude štátny, je hlboký omyl. Ten úrad bude jediná verejnoprávna inštitúcia, pretože bude pasívnym hráčom na ihrisku z hľadiska ekonomiky, ale aktívnym hráčom z hľadiska kontroly. Hovoríte o antisociálnosti. Za režimu, na ktorý nerád spomínam, a bol by som rád, keby si to poslanci komunistickej strany uvedomili, sme povedali, že budeme umelú obličku dávať iba pacientom do 50 rokov. A keď mal 50 rokov a 1 deň a nedajbože nepatril do štátneho sanatória, tak umrel na zlyhávanie obličiek. Ako urológ som to videl tisíckrát. Dnes dialyzujeme aj 90-ročných. Ak tento systém máme vrátiť späť, ja s tým problém nemám, len to vysvetlite svojim voličom. Poctivosť a pravda v politike je možno cennejšia ako vaše odporúčania. Napriek tomu si váš názor vážim, pretože svojím spôsobom pripomína aj takzvaným pravicovým politikom, ku ktorým sa rátam, že človek musí konzervovať, musí byť konzervatívny v oblasti solidárnosti chorého, zdravého s chorým, bohatého s chudobným, mladého so starším. A tento solidárny systém tu máte v parlamente, a je len na vás, či to chcete, alebo nechcete vidieť. Ale slepote a hluchote ani zákon rozsahu nepomôže. K tomu treba srdce, zdravý rozum a odvahu pomenovať veci. Pán predsedajúci, nechcem a nebudem žiadnych, ako ste si všimli, komentovať inak ako pravdou. Dajte šancu tejto reforme, dajte šancu základnému otočeniu Titaniku, ktorým nazývame slovenské zdravotníctvo, a ste zákonodarný zbor. Máte šancu to aj opraviť. Ešte malá pripomienka. Pán poslanec Soboňa, ústava splnomocňuje, ale zákonom, vládu, že narába s majetkom štátu. Žiadny kávový ani čajový dych vláde neumožní predávať akcie, keď v zákone je napísané jasne a natvrdo, že musí vlastniť 100 %. Ak by ste chceli takúto zmenu spraviť, musíte prísť do parlamentu a získať väčšinu v parlamente na zmenu zákona. To znamená, žiadna vláda pri žiadnom čaji tu nebude rozdávať majetok, ako sa to dialo svojho času. Vláda, ak bude chcieť zmeniť tento zákon, je tvrdý, štát musí mať 100 % akcií. Ak bude chcieť vláda zmeniť tento zákon, bude musieť prísť do parlamentu, či to bude táto, budúca alebo ešte ďalšia a bude musieť požiadať parlament. Umožnite nám zmeniť slovo 100 % na x % a potom teoreticky môže darovať, predávať alebo rozdávať. Takže nie je to pravda, že vláda to zmení, a nezachytil som ani jeden pozmeňujúci návrh, ako ste predpokladali, z radov koalície, aby toto búrlivé obchodnícke snaženie ministra Zajaca vrátila späť. Padol jeden pozmeňujúci návrh, ktorý formalizuje slovnú číselnú chybu z 51 na 50. Chceme, aby väčšina, prostá väčšina dnešných zriaďovateľov poisťovní rozhodla o tom, že sa bude, alebo nebude transformovať. To je celá podstata návrhu pána poslanca Bastrnáka na predkladateľa. A oznamujem, že toto podporiť môžeme. Ja si myslím, že strašili sme sa dosť a moja prosba je, nestrašme ľudí viac ako treba. Oni sú už aj tak vystrašení veľmi a sú vystrašení nie tým, čo počujú a čítajú v novinách, ale tým, čo dennodenne zažívajú v nemocniciach. Tým, akú zdravotnú starostlivosť sme im schopní poskytnúť. A niekedy sú vystrašení aj tým, ako naši lekári a sestry, ktorí sú neuveriteľne šikovní a robia v ťažkých podmienkach dobrú medicínu, niekedy však, žiaľ, dokážu nevhodným slovom, hrubým spôsobom alebo inak našich ľudí, nevedia predať to svoje majstrovstvo. Aj to je jednou z téz reformy, aby sme zlepšili svoj vzťah k tomu, komu to zdravotníctvo je určené. A to nepochybne sú naši spoluobčania, naši voliči, občania tejto republiky alebo poistenci, ktorí sú poistení v tomto štáte. A o tom tá zdravotnícka reforma je. Ďakujem pekne. (Potlesk.)